ÚRAD  GEODÉZIE, KARTOGRAFIE A KATASTRA SLOVENSKEJ REPUBLIKY
Číslo: PP-2575/2001

Analýza  požiadaviek  na  zriadenie  orgánov miestnej štátnej správy na  úseku katastra nehnuteľností

1.	Legislatívne východisko

    Národná rada Slovenskej republiky 18. mája 2001  prijala zákon  č. 255/2001 Z. z., 
ktorým sa mení a dopĺňa zákon NR SR č. 162/1995 Z. z.  o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona NR SR č.222/1996 Z. z. o organizácii miestnej štátnej správy a  o zmene a doplnení niektorých zákonov v znení neskorších predpisov.   
    Týmto zákonom je vytvorený právny rámec na to, aby k 1.1.2002 boli vyčlenené katastrálne odbory z doterajších krajských úradov a okresných úradov a zriadené katastrálne úrady a správy katastra ako miestne orgány  štátnej správy na úseku katastra nehnuteľností. 
Katastrálny úrad bude právnická osoba ako rozpočtová organizácia štátu, zapojená finančnými vzťahmi na rozpočet Úradu geodézie, kartografie a katastra SR, ktorá v rámci svojej pôsobnosti bude zabezpečovať mzdové prostriedky a vecné potreby správ katastra.    
    Podľa novely katastrálneho zákona práva a povinnosti z pracovnoprávnych vzťahov zamestnancov krajských úradov a okresných úradov na úseku katastra prechádzajú 1. januára 2002 z krajských úradov a z okresných úradov na katastrálne úrady. Pod „úsekom katastra“ v zmysle § 79b zákona NR SR č. 255/2001 Z. z. treba rozumieť zamestnancov katastrálnych odborov krajských úradov a okresných úradov tak, aby sa zachovala funkčnosť úseku katastra, t.j. vrátane alikvótnej časti zamestnancov týchto úradov z činností súvisiacich odborov (personalistika, rozpočet, štatistika, mzdová učtáreň, všeobecná učtáreň, správa majetku štátu, bezpečnosť a ochrana pri práci a i.). 

2.	Analýza  požiadaviek na  zriadenie  orgánov miestnej štátnej správy na  úseku 
katastra nehnuteľností

    Vládny návrh novely katastrálneho zákona predložený do Národnej rady Slovenskej republiky predpokladal vytvorenie 4 katastrálnych úradov, t.j. úspornejšej alternatívy organizačného usporiadania orgánov miestnej štátnej správy na úseku katastra nehnuteľností.  Uvedenej skutočnosti zodpovedali aj uznesením vlády SR č. 525 z 13.6.2001 k návrhu východísk štátneho rozpočtu na rok 2002 schválené jednorazové finančné prostriedky v objeme 27,9 mil. Sk na zriadenie špecializovanej štátnej správy na úseku katastra, z toho bežné výdavky 17,9 mil. Sk a kapitálové výdavky vo výške 10,0 mil. Sk. V zmysle prijatej novely katastrálneho zákona bolo zriadených 8 katastrálnych úradov ako samostatných právnických osôb, čím vznikla potreba finančného zabezpečenia činnosti týchto úradov.
    K 27.6.1996, t.j. pred účinnosťou  zákona  NR SR č. 222/1996  Z. z.  pracovalo  na vtedajších troch katastrálnych úradoch celkove 2142 zamestnancov. V súčasnosti na katastrálnych odboroch krajských úradov a na katastrálnych odboroch okresných úradov je plánovaných 2017,9 odborných zamestnancov a  k 1.7.2001 pracuje 2043 zamestnancov. 
    V záujme  riadneho  fungovania orgánov miestnej štátnej správy na úseku katastra je  žiadúce,  aby od 1. januára  2002 boli na novovytváraných katastrálnych úradoch zabezpečené okrem odborných katastrálnych činností aj súvisiace činnosti plniace ekonomické, personálne,  štatistické a ďalšie povinnosti samostatného právneho subjektu.  
    Priemerný  počet  zamestnancov  na jednom  katastrálnom úrade  bude   264,2 zamestnancov (pozri prílohu č. 1). Na zabezpečenie nevyhnutného chodu katastrálneho úradu, ako samostatnej právnickej osoby, je navrhovaný priemerný minimálny počet 12 zamestnancov plniacich ekonomické a iné súvisiace činnosti (pozri prílohu č.2). Po zohľadnení diferencovaného zaťaženia predmetných útvarov vyplývajúceho z predpokladaného počtu zamestnancov katastrálnych úradov  v každom kraji je navrhovaný i diferencovaný počet zamestnancov plniacich ekonomické a iné súvisiace činnosti a to v Bratislavskom kraji 10, v Trnavskom kraji 10, v Nitrianskom kraji 12, v Trenčianskom kraji 10 , v Banskobystrickom kraji 14, v Žilinskom kraji 12, v Prešovskom kraji 14 a v Košickom kraji 14.          
    Na zabezpečenie sociálnych programov pre zamestnancov katastrálnych úradov je vhodné, aby predmetom delimitácie boli i rekreačné zariadenia, ktoré v roku 1996 boli oddelimitované z bývalých katastrálnych úradov na krajské úrady, pokiaľ nezmenili spôsob využitia alebo nezmenili vlastníka.
    Zo zásadného  stanoviska  Ministerstva  financií  SR (spis č. 12059 / 2001- 432 zo 4.7.2001) vyplýva, že : „Obslužné a iné činnosti súvisiace s chodom zabezpečovaného úseku štátnej správy na úseku katastra nehnuteľností je žiadúce riešiť delimitáciou z krajských a  okresných  úradov.  Vybudovanie  špecializovanej   štátnej   správy   by   nemalo  zvyšovať výdavky štátneho rozpočtu, ale malo by byť zabezpečené z výdavkov kapitol krajských úradov.“ Stanovisko predpokladá neprijímať ďalších zamestnancov štátnej správy a tiež netvoriť rezervy na odstupné delimitovaným zamestnancom iných odborov KÚ a OÚ. Zároveň bolo navrhované, aby z kapitol krajských úradov bol v prospech novovytváraných katastrálnych úradov v každom kraji oddelimitovaný v priemere počet 12 zamestnancov vrátane príslušných čiastok na mzdy, platy a ostatné osobné vyrovnania, odvody do poisťovní a alikvótna čiastka bežných výdavkov. Tým dôjde na úkor kapitol krajských úradov v kapitole ÚGKK SR  k zvýšeniu počtu zamestnancov o 96 zamestnancov  a potrieb na ich mzdy, odvody do poisťovní a NÚP vo výške cca 24,0 mil. Sk. 
    Krajské úrady vo svojich pripomienkach vyjadrili nesúhlas s postupom, kde by došlo k delimitácii časti alikvótneho počtu zamestnancov plniacich ekonomické a iné súvisiace činnosti v rozsahu požadovaných potrieb.
     Alternatíva „A“ plne rešpektuje zásadné stanovisko Ministerstva financií SR, kde sú zohľadnené požadované počty  zamestnancov plniacich  ekonomické činnosti diferencované podľa predpokladaného rozsahu vykonávanej agendy.
    Alternatíva „B“ , rešpektuje diferencované stanoviská krajských úradov, kde by bolo delimitovaných len 41 zamestnancov. Finančné nároky na zvyšných 55 zamestnancov by boli riešené zmenou v štruktúre kapitoly Všeobecnej pokladničnej správy na rok 2002 vyčlenených na zriadenie špecializovanej štátnej správy na úseku katastra nehnuteľností.
    Vo východiskách na zostavenie návrhu štátneho rozpočtu  na rok 2002 bolo v kapitole Všeobecnej pokladničnej správy v skupine 6 pol. 33 uznesením vlády SR č. 525 z 13.6.2001  vyčlenených na zriadenie špecializovanej štátnej správy na úseku katastra nehnuteľností 27,9  mil. Sk v členení :
        -  pol. odd. 60 §10  637 5 . .   ostatné tovary a služby            17,9 mil. Sk
	      -  pol. odd. 60 §10  713 5 . .   nákup kanc. strojov, prístr. ..  10,0 mil. Sk
    V prípade realizácie alternatívy „B“ je navrhované uznesením vlády  SR schváliť  zmenu v štruktúre položky v skupiny 6 pol. 33  kapitoly Všeobecnej pokladničnej správy takto :
                  -  pol. odd. 60 §10  610 . . .   mzdy, platy a ostat. os.             10,7 mil. Sk               
       -  pol. odd.60 § 10  620 . . .   odvody poisťovniam a NÚP      4,0 mil. Sk
       -  pol.  odd. 60 §10  637 . . .  ostatné tovary a služby              9,6 mil. Sk
       -  pol. odd. 60  §10 713 5....  nákup kanc. strojov a prístr.      1,6 mil. Sk 
       -  pol. odd. 60 § 10 717         rekonštrukcia a modernizácia    2,0 mil. Sk.
    V uvedených mzdových prostriedkoch sú zohľadnené dopady zákonov o štátnej službe a verejnej službe. Pri realizácii alternatívy „B“ sa prejaví kritický nedostatok v rozpočtovaní ostatných tovarov a služieb a kapitálových výdavkov na katastrálnych úradoch. 

3.	Záver

    V snahe zabezpečiť riadny chod nových katastrálnych úradov odporúčame vláde SR schváliť alternatívu „A“, t.j. z kapitol krajských úradov v prospech novovytváraných katastrálnych úradov oddelimitovať 96 zamestnancov plniacich ekonomické a iné súvisiace činnosti vrátane príslušných čiastok na mzdy, platy a ostatné osobné vyrovnania, odvody do poisťovní a alikvótna čiastka bežných výdavkov. Tento postup nezvyšuje ďalšie výdavky štátneho rozpočtu. Plne reflektuje skutočnosť, že pri značnom znížení počtov zamestnancov všeobecnej štátnej správy dôjde k primeranému zníženiu zaťaženia ekonomického aparátu i jeho personálneho obsadenia; toto personálne obsadenie bude nevyhnutné na fungovanie budúcej siete špecializovanej štátnej správy na úseku katastra nehnuteľností.